ตะวันออกกลางสนร่วมซื้อ‘นวลิสซิ่ง’
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ธนาคารตะวันออกกลางจ่อร่วมทุน “นวลิสซิ่ง” ขยายธุรกิจลีสซิงเครื่องบินในเอเชียแปซิฟิก
นายธีรศักดิ์ สุวรรณยศ กรรมการผู้จัดการ ธนาคารอิสลามแห่งประเทศไทย เปิดเผยว่า ธนาคารได้ตั้งโต๊ะรับซื้อหุ้นจากผู้ถือหุ้นรายย่อยของบริษัทนวลิสซิ่ง ในสัดส่วน 49% เพื่อไม่ให้เป็นรัฐวิสาหกิจ และคาดว่าไม่มีปัญหา และต้องการให้กลุ่มพันธ์สายเชื้อถือหุ้นต่อไป เพราะเชี่ยวชาญและกว้างขวางในแถบตะวันออกกลาง
นายธีรศักดิ์ กล่าวว่า หลังจากธนาคารตั้งโต๊ะรับซื้อหุ้นของบริษัท นวลิสซิ่ง ปรากฏว่ามีธนาคารอิสลามในตะวันออกกลางซึ่งทำธุรกิจลีสซิง และมีความเชี่ยวชาญการทำลีสซิงเครื่องบิน ต้องการเข้ามาเป็นพันธมิตรร่วมด้วย และต้องการใช้ฐานของบริษัท นวลิสซิ่ง ขยายธุรกิจลีสซิงเครื่องบินในภูมิภาคเอเชียแปซิฟิก หากธนาคารได้เข้ามาเป็นผู้ถือหุ้นใหญ่ 
“หากธนาคารในตะวันออกกลางรายนี้ต้องการเป็นผู้ถือหุ้นใหญ่เอง ธนาคารก็พร้อมขาย เพื่อไปซื้อลีสซิงรายอื่น แต่ราคาขายต่อต้องไม่ขาดทุน เพราะต้องมีลีสซิงเพื่อทำธุรกิจเช่าซื้อให้กับมุสลิม แต่ถ้ารายนี้ต้องการเป็นผู้ถือหุ้นใหญ่ก็ไม่เป็นไร เราดูที่อื่นก็ได้ ซึ่งเขามีความเชี่ยวชาญลีสซิงเครื่องบิน ที่ผ่านมาก็เคยทำลีสซิงเครื่องบินแอร์บัส ยกเว้นถ้าเขาอยากให้เราอยู่ด้วย ก็ใส่เงินเพิ่มทุนเข้ามา” นายธีรศักดิ์ กล่าว
นายธีรศักดิ์ กล่าวว่า หากซื้อบริษัท นวลิสซิ่ง สำเร็จ จะทำให้ธนาคารมีเครือข่ายเพิ่ม 336 สาขา โดยที่ไม่ต้องเปิดสาขาธนาคารเพิ่ม จากนั้นจะทำการรีแบรนด์ และนำผลิตภัณฑ์ทางการเงินของธนาคารมาขายผ่านสาขาได้
นายธีรศักดิ์ กล่าวว่า ต้องการสร้างโครงสร้างพื้นฐานธนาคารอิสลามฯ ให้ครบวงจร มีผลิตภัณฑ์เพื่อลูกค้ามุสลิมได้ครบวงจร ขณะนี้จึงอยู่ระหว่างมองหาบริษัทประกันอยู่ 6 บริษัท โดยมอบให้ที่ปรึกษาทางการเงินเข้าไปเจรจา บางแห่งก็เข้ามาเจรจากับธนาคารเอง แต่ขนาดไม่ใหญ่ แต่มีศักยภาพที่ดี สำหรับบริษัท ฟินันซ่าประกันชีวิตนั้น ธนาคารได้ปฏิเสธไปแล้วเพราะไม่ต้องการถือเกิน 49%
นายธีรศักดิ์ เปิดเผยว่า ต้องการเป็นธนาคารเพื่อลูกค้ารายย่อย ปัจจุบันสัดส่วนฐานลูกค้ารายย่อยของธนาคารอยู่ที่ 35% แต่อีก 2 ปีข้างหน้าตั้งเป้าหมายเพิ่มเป็น 60% โดยฐานลูกค้าในปัจจุบันของธนาคารอยู่ที่ 1.5 แสนราย ในจำนวนนี้ 16% เป็นกลุ่มลูกค้ามุสลิม ที่เหลือเป็นกลุ่มลูกค้าไทยพุทธ